สังคมข่าวหุ้น
**หุ้นกลุ่มธนาคารแจ้งผลประกอบการงวดไตรมาส 1/2562 กันครบแล้ว กำไรรวมกันกว่า 5.59 หมื่นล้านบาท เพิ่มขึ้น 6-7% แต่กำไรที่เพิ่มขึ้นจะมาจากการบันทึกกำไรพิเศษของบางธนาคาร เช่น BAY ส่วนแนวโน้มไตรมาส 2 โบรกฯ ต่างมองว่ากำไรอาจยังไม่ฟื้นตัวมากนัก และอาจจะต้องรอถึงไตรมาส 3 ที่กำไรแบงก์จะกลับมาดูดีอีกครั้ง ยังแนะนำ BBL และ KBANK ส่วนแบงก์เล็ก แนะ TISCO
25 เม.ย. 2562

คาเฟอีน
**หุ้นกลุ่มธนาคารแจ้งผลประกอบการงวดไตรมาส 1/2562 กันครบแล้ว กำไรรวมกันกว่า 5.59 หมื่นล้านบาท เพิ่มขึ้น 6-7% แต่กำไรที่เพิ่มขึ้นจะมาจากการบันทึกกำไรพิเศษของบางธนาคาร เช่น BAY ส่วนแนวโน้มไตรมาส 2 โบรกฯ ต่างมองว่ากำไรอาจยังไม่ฟื้นตัวมากนัก และอาจจะต้องรอถึงไตรมาส 3 ที่กำไรแบงก์จะกลับมาดูดีอีกครั้ง ยังแนะนำ BBL และ KBANK ส่วนแบงก์เล็ก แนะ TISCO
**ส่วนวันจันทร์ที่ 29  เม.ย.นี้ ปูนซิเมนต์ไทย หรือ SCC  จะแจ้งผลประกอบการออกมา ส่วนราคาหุ้นหลังวิ่งขึ้นมารอบใหญ่ ล่าสุดดูหัวทิ่มหัวตำน่าดู เลยเข้าไปส่อง ๆ ดูนักวิเคราะห์เขาคาดการณ์งบไตรมาส 1 เช่น บล.เคจีไอฯ ดีดลูกคิดออกมา มองว่ากำไรอยู่ที่ 1.03 หมื่นล้านบาท ลดลง 13-14% โน่นเลย ปัจจัยลบหลัก ๆ มาจาก สเปรดปิโตรเคมี ยังไม่ฟื้นตัวจากวัฏจักรปิโตรเคมีเข้าสู่ช่วงขาลง  และจากปัจจัยนี้ทำให้โบรกฯ ต่างปรับลดประมาณการกำไรของ SCC ปีนี้ลงมา IAA Consensus Price อยู่ที่ 505 บาท
**“พี่เทพ” PTTEP หรือ บมจ.ปตท. สำรวจและผลิตปิโตรเลียม โชว์กำไรไตรมาส 1/2562 กว่า 1.25 หมื่นล้านบาท กำไรสุทธิต่อหุ้น 3.03 บาท หากเทียบกับช่วงเดียวกันของปีก่อนที่มีกำไรสุทธิ 1.34 หมื่นล้านบาท กำไรสุทธิต่อหุ้น 3.24 บาท ก็ถือว่าลดลงเล็กน้อย หรือ 6.7% และหลัก ๆ เป็นผลมาจากการแข็งค่าของเงินบาท ขณะที่ พงศธร ทวีสิน CEO ยังเดินนโยบาย คือ Expand &amp; Execute  ที่ให้ความสำคัญกับการขยายการลงทุนในพื้นที่ที่มีความชำนาญ โดยเฉพาะในภูมิภาคเอเชียตะวันออกเฉียงใต้  และด้าน Execute  จะเน้นการเพิ่มปริมาณการผลิตและการสร้างมูลค่าของโครงการปัจจุบัน รวมถึงการเพิ่มปริมาณสำรองปิโตรเลียม
**บล.เมย์แบงก์ กิมเอ็ง (ประเทศไทย) เสนอขายใบสำคัญแสดงสิทธิอนุพันธ์ หรือ Derivative Warrant : DW รุ่นใหม่ 2 ตัว เป็นประเภทสิทธิในการซื้อ หรือ Call Warrant ทั้งหมด เริ่มซื้อขายวันแรกในตลาดฯ วันที่ 26 เม.ย.นี้ เห็นบอกว่าชุดนี้มีความพิเศษที่ DW42 ที่มีค่าความผันผวนแฝง หรือ Implied Volatility) ระดับต่ำ เพื่อเป็นทางเลือกที่ดีให้นักลงทุนลงทุนใน DW42 ที่มีหุ้นอ้างอิงที่มีพื้นฐานดี มีราคาเหมาะสม และมีอัตราทดระดับกลางถึงสูงที่ระดับ 3–6 เท่า และยังรวมถึง DW42 มีสภาพคล่องสูงเพื่อรองรับความต้องการของนักลงทุน
**GULF : บมจ.กัลฟ์ เอ็นเนอร์จี ดีเวลลอปเมนท์ ราคาหุ้นขึ้นมาปิดทำสถิติสูงสุดนับจากเข้าตลาดหุ้น คือ 104 บาท หลังจาก สารัชถ์ รัตนาวะดี CEO วางเป้าหมายกำลังการผลิตไฟฟ้าตามสัดส่วนร่วมทุนช่วง 6 ปี (ปี 2562-2567) เติบโตเฉลี่ยปีละ 20% หลังเดินเครื่องผลิตเชิงพาณิชย์ (COD) ครบทุกโรงไฟฟ้าที่มีใน 3 ประเทศ จำนวน 33 โครงการ กำลังการผลิตตามสัดส่วนร่วมทุน 6,721 เมกะวัตต์ (MW) จากปัจจุบันที่มีกำลังการผลิตที่ COD แล้ว 2,448 เมกะวัตต์ ล่าสุด สนพ.อยู่ในระหว่างการศึกษาความเป็นไปได้ เปิด SPP-Power Poll รับซื้อขายไฟฟ้าแบบเสรี สำหรับโรงไฟฟ้าขนาดเล็ก (SPP สัญญาขายไฟขนาด 10-90 MW) ในระบบโคเจนเนอเรชั่น  ถือเป็นบวกต่อ GULF อีก
**โอสถสภา หรือ OSP   เมื่อวานนี้ราคาหุ้นวิ่งขึ้นมาทำสถิติสูงสุดเช่นกัน 30.25 บาท แต่ลงมาปิด 30.00 บาท หลังจากถูกมองว่า หน้าร้อนนี้ เครื่องดื่มชูกำลังน่าจะขายดีเป็นพิเศษ ประกอบกับราคาหุ้นยังแลกการ์ดหากเทียบกับ SET ค่อนข้างมาก รวมถึงหุ้นในกลุ่มด้วย ส่วนแนวโน้มไตรมาส 1/2562 โบรกฯ คาดกำไรสุทธิ 860–700 ล้านบาท เพิ่ม 10-12% พร้อมเตรียมปรับเพิ่มประมาณการกำไรปีนี้ขึ้นอีก รวมถึงราคาเป้าหมายด้วย คอยติดตามกันให้ดี ๆ
**บล.บัวหลวง ปิดโครงการ “SMU ม.รังสิต และ ม.บูรพา” ลุยให้ความรู้ด้านการลงทุนในรั้วอุดมศึกษาต่อเนื่องกับโครงการ “The Stock Master University” ของหลักทรัพย์บัวหลวง ล่าสุดปิดฉากความสำเร็จไปอีก 2 สถาบันชั้นนำอย่าง ม.รังสิต และ ม.บูรพา งานนี้ “เฮียโบ้” พิเชษฐ สิทธิอำนวย เตรียมรอเซ็นชื่อบนประกาศนียบัตรมอบให้นักศึกษาที่ร่วมโครงการได้เลย เพราะแว่ว ๆ ว่ายังมีสถาบันอื่นจ่อคิวให้ไปจัดอีกเพียบ